PMIndiaData/PMIndiaSum huggingface dataset:
पंतप्रधानांनी गुगलचे मुख्य कार्यकारी अधिकारी सुंदर पिचाई यांच्याशी साधला संवाद

पंतप्रधान नरेंद्र मोदी यांनी काल व्हिडिओ कॉन्फरन्सिंगद्वारे गुगलचे मुख्य कार्यकारी अधिकारी सुंदर पिचाई यांच्याशी संवाद साधला. पिचाई यांनी, कोविड-19 संबंधी जनजागृती करण्यासाठी आणि कोविड-19 विषयी लोकांना विश्वसनीय माहिती देण्यासाठी केलेल्या प्रयत्नांची माहिती पंतप्रधानांना दिली. पंतप्रधानांनी उचललेल्या लॉकडाऊनच्या कठोर पावलामुळे या साथीच्या आजाराविरुद्ध पुकारलेल्या भारताच्या लढाईचा पाया अधिक मजबूत झाला, असे पिचाई यावेळी म्हणाले. चुकीच्या माहिती विरुद्धच्या लढ्यात आणि आवश्यक सावधगिरी बाबतची माहिती लोकांपर्यंत पोहोचवण्यात गुगलने पार पाडलेल्या सक्रीय भूमिकेचे पंतप्रधानांनी कौतुक केले. आरोग्यसेवा पुरविण्यामध्ये तंत्रज्ञानाचा वापर करण्याविषयी देखील त्यांनी चर्चा केली. भारतीय जलद गतीने तंत्रज्ञानाशी जुळवून घेत त्याचा अवलंब करीत आहेत, असं पंतप्रधान म्हणाले. शेतकऱ्यांना होत असलेला तंत्रज्ञानाचा फायदा आणि कृषी क्षेत्रात कृत्रिम बुद्धिमत्तेच्या (एआय) संभाव्य व्यापक लाभांविषयी पंतप्रधानांनी चर्चा केली. विद्यार्थ्यांसह शेतकरी देखील वापरू शकतील अशा आभासी प्रयोगशाळेच्या कल्पनेविषयी पंतप्रधानांनी सांगितले. यावेळी सुंदर पिचाई यांनी पंतप्रधानांना देशातील गुगलची नवीन उत्पादने आणि उपक्रमांबद्दल माहिती दिली. बंगळुरूमध्ये कृत्रिम बुद्धिमत्ता संशोधन प्रयोगशाळा सुरू करण्यासंदर्भात माहिती दिली, तर पुराचे अंदाज वर्तवण्यासंदर्भातील गुगलच्या प्रयत्नांच्या फायद्यांवर प्रकाशझोत टाकला. भारतामध्ये मोठ्या प्रमाणात गुंतवणूक निधी सुरू करण्याविषयी आणि धोरणात्मक भागीदारी विकसित करण्याच्या गुगलच्या योजनेबद्दल पंतप्रधानांना माहिती देण्यात आली. पंतप्रधान म्हणाले की, जगातील सर्वात खुल्या अर्थव्यवस्थांपैकी भारत एक आहे. पंतप्रधानांनी यावेळी, कृषी क्षेत्रातील सुधारणांसाठी सरकारने नुकत्याच केलेल्या उपाययोजनांविषयी आणि नवीन रोजगार निर्मितीच्या मोहिमेविषयी सांगितलंत. तसेच त्यांनी नव्याने कौशल्य निर्मितीचे महत्त्वही अधोरेखित केले. डेटा सुरक्षा आणि गोपनीयतेसंदर्भातील चिंता या मुद्द्यावर पंतप्रधानांनी चर्चा केली. ते म्हणाले की, तंत्रज्ञान कंपन्यांनी विश्वास संपादन करण्यासाठी प्रयत्न करण्याची आवश्यकता आहे. सायबर हल्ल्यांच्या प्रकारातील सायबर गुन्हे आणि धमक्यांबाबतही पंतप्रधानांनी चर्चा केली. ऑनलाईन शिक्षणाची व्याप्ती वाढविण्यासाठी तंत्रज्ञानाचा वापर ,स्थानिक भाषेत तंत्रज्ञानाचा वाढती उपलब्धता, क्रीडा क्षेत्रात, स्टेडियमसारखे पाहण्याचा अनुभव देण्यासाठी एआर / व्हीआरचा वापर आणि डिजिटल पेमेंट क्षेत्रातील प्रगती आदी मुद्द्यासंदर्भातही यावेळी चर्चा करण्यात आली.
चीनचे राष्ट्राध्यक्ष शी जिनपिंग यांनी पंतप्रधान मोदी यांचे निवडणुकीतील यशाबद्दल केले अभिनंदन

राष्ट्राध्यक्ष शी जिनपिंग यांनी पंतप्रधान नरेंद्र मोदी यांना पत्र पाठवले आहे. मोदी यांच्या नेतृत्वाखाली रालोआला निवडणुकीत मिळालेल्या यशाबद्दल जिनपिंग यांनी त्यांचे अभिनंदन केले आहे. भारत-चीन संबंधांना गती मिळण्यासाठी वाटणारे महत्व आणि दोन्ही देशांमधली विकास भागीदारी नव्या उंचीवर पोहोचवण्यासाठी पंतप्रधान मोदी यांच्यासोबत काम करण्याची इच्छा राष्ट्राध्यक्ष जिनपिंग यांनी व्यक्त केली आहे. गेल्या काही वर्षात संयुक्त प्रयत्नांतून भारत-चीन संबंध विकसित होण्यासाठी मिळालेल्या वेगवान गतीबद्दल राष्ट्राध्यक्ष जिनपिंग यांनी समाधान व्यक्त केले आहे. नवी दिल्ली 23 मे 2019
भारत आणि ब्राझील यांच्यातील सामाजिक सुरक्षेसंदर्भातील कराराला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि ब्राझील यांच्यात सामाजिक सुरक्षा विषयक करारावर स्वाक्षरी करण्यास मान्यता दिली आहे. पार्श्वभूमी: अल्प कालावधीसाठी परदेशात काम करणाऱ्या भारतीय व्यावसायिक / कुशल कामगारांच्या हिताचे रक्षण करण्यासाठी आणि भारतीय कंपन्यांची स्पर्धात्मकता वाढविण्यासाठी भारत इतर देशांशी द्विपक्षीय सामाजिक सुरक्षा करारांमध्ये (एसएसए) करार करीत आहे. एसएसए विस्तृत प्रमाणात खालील तीन फायदे प्रदान करतात: · कामगारांद्वारे (असम्बद्धता) दुहेरी सामाजिक सुरक्षा योगदान देणे टाळणे; · फायद्याचे सुलभ विप्रेषण (निर्यातक्षमता); · लाभांचा तोटा टाळण्यासाठी (दोन देशांमध्ये) योगदानाचा कालावधी एकत्रित करणे (संपूर्ण करणे). या कराराद्वारे परदेशात काम करणाऱ्या भारतीय नागरिकांना अपंगत्व विमा लाभदेखील देण्यात येणार आहे. आजपर्यंत भारताने 18 देशांशी एसएसए केले आहे. ब्रिक्स राष्ट्रांसमवेत सामाजिक सुरक्षा कार्यक्रमांवर स्वाक्षरी करण्याच्या संकल्पनेवर 9 जून 2016 रोजी जिनिव्हा येथे आणि 27-28 सप्टेंबर 2016 रोजी नवी दिल्ली येथे झालेल्या ब्रिक्स कामगार आणि रोजगार मंत्र्यांच्या बैठकीत चर्चा झाली. ब्रिक्स देशांमधील सामाजिक सुरक्षा करार संपुष्टात येण्याची शक्यताही 8 व्या ब्रिक्स नेत्यांच्या शिखर परिषदेच्या गोवा घोषणेत नमूद आहे. गोवा घोषणेच्या अनुशंगाने भारत आणि ब्राझील यांनी 13 ते 16 मार्च 2017 रोजी ब्राझीलियामध्ये एसएसए वर वाटाघाटी केल्या. वाटाघाटीच्या शेवटी, दोन्ही बाजूंनी सामाजिक सुरक्षिततेवरील कराराच्या अंतिम मसुद्याला मान्यता दिली. लाभधारकांच्या माहितीसाठी स्वाक्षरी केलेला करार मंत्रालयाच्या संकेतस्थळावर आणि कर्मचाऱ्यांच्या भविष्य निर्वाह निधी संस्थेच्या संकेतस्थळावर सादर केला जाईल जेणेकरुन दुहेरी सामाजिक सुरक्षा योगदान देऊ नये म्हणून ते प्रमाणपत्रे सुरक्षित ठेवू शकतील. सध्या भारतात सुमारे एक हजार ब्राझिलियन राहत आहेत, तर सुमारे 4,700 भारतीय ब्राझीलमध्ये राहत आहेत.
आंध्र प्रदेशातल्या पूर्व गोदावरीमध्ये नाव उलटून झालेल्या जीवितहानीबद्दल पंतप्रधानांनी व्यक्त केले दु:ख

आंध्र प्रदेशातल्या पूर्व गोदावरीमध्ये नाव उलटून झालेल्या जीवितहानीबद्दल पंतप्रधान नरेंद्र मोदी यांनी दु:ख व्यक्त केले आहे. “आंध्र प्रदेशातल्या पूर्व गोदावरीमध्ये नाव उलटल्याने झालेल्या दुर्घटनेमुळे दु:ख झाले. मी दुर्घटनाग्रस्त कुटुंबियांच्या दु:खात सहभागी आहे. दुर्घटनास्थळी बचाव कार्य सुरु आहे”, असे पंतप्रधानांनी म्हटले आहे.
भारत आणि अर्जेंटिना दरम्यान वैद्यकीय उत्पादने नियमन क्षेत्रात सहकार्याबाबत सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि अर्जेंटिना दरम्यान वैद्यकीय उत्पादने नियमन क्षेत्रात सहकार्याबाबत सामंजस्य कराराला कार्योत्तर मंजुरी दिली आहे. लाभ- या मंजुरीमुळे उभय देशांमध्ये नियमन बाबींबाबत उत्तम समन्वय राहील आणि भारताची अर्जेन्टिनाला होणारी वैद्यकीय उत्पादनांची निर्यात वाढेल.
दिनदयाळ उपाध्याय जयंती दिनी पंतप्रधानांचे ओएनजीसीला आव्हान

पंडित दिनदयाळ उपाध्याय यांच्या जयंतीदिनी ओएनजीसी अर्थात तेल आणि भूगर्भ वायू महामंडळाने एक आव्हान स्वीकारावे, असे पंतप्रधान नरेंद्र मोदी यांनी सांगितले. वीजेचा वापर करुन स्वयंपाक करणे शक्य होईल, अशी सुलभ इलेक्ट्रीक शेगडी तयार करण्यासाठी या कर्मचाऱ्यांनी काम करावे असे आवाहन पंतप्रधानांनी केले.सौभाग्य योजनेच्या शुभारंभ समारंभात पंतप्रधान ओएनजीसीचे अधिकारी आणि कर्मचाऱ्यांना संबोधित करत होते. या संशोधनामुळे देशाच्या आयात तेलावरील अवलंबित्वावर मोठा परिणाम होईल. सर्व जग इलेक्ट्रीक कारच्या दिशेने कार्य करत असतांना, भारतात लोकांच्‍या गरजा भागवण्याच्या दृष्टीने इलेक्ट्रीक कारच्या बरोबरच इलेक्ट्रीक शेगडया मोठी मजल मारु शकतात, ओएनजीसीने या क्षेत्रात संशोधन करण्यासाठी स्टार्टअप्‌स्‌ आणि युवकांना आमंत्रित करावे, असे पंतप्रधानांनी सांगितले.
निवृत्तीवेतन लाभाबाबतच्या सातव्या वेतन आयोगाच्या शिफारसीतल्या सुधारणांना मंत्रिमंडळाची मान्यता

निवृत्तीवेतन लाभाबाबतच्या सातव्या वेतन आयोगाच्या शिफारसीसंदर्भात सुधारणेविषयीच्या महत्वाच्या प्रस्तावांना केंद्रीय मंत्रिमंडळाची मान्यता मिळाली आहे. सातव्या वेतन आयोगाच्या अंमलबजावणीच्या तारखेपासून म्हणजे 1जानेवारी 2016 पासून या प्रस्तावित सुधारणांचा लाभ उपलब्ध होईल. 2016 पूर्वीच्या 55 लाख निवृत्तीवेतन धारक, तसेच संरक्षण क्षेत्रातले निवृत्तीवेतन धारक आणि त्यांच्या कुटुंबियांना याचा लाभ होणार आहे.
मोबाईल बँकींग आणि रोकडरहित व्यवहारासाठी कर्मचाऱ्यांना प्रशिक्षित करण्यासाठी पंतप्रधान कार्यालय अधिकाऱ्यांचा पुढाकार

जास्तीत जास्त व्यवहार रोकडरहित करावेत या पंतप्रधान नरेंद्र मोदी यांच्या आवाहनाला अनुसरुन पंतप्रधान कार्यालयाच्या वरिष्ठ अधिकाऱ्यांनी आगळे पाऊल उचलले आहे. मोबाईल बँकिंग, तसेच युपीआय, ई-वॉलेटसारख्या मोबाईल ॲपचा वापर करुन दैनंदिन व्यवहारासाठी कर्मचाऱ्यांना प्रशिक्षित करण्यासाठी प्रधान सचिव नृपेंद्र मिश्रा आणि अतिरिक्त प्रधान सचिव पी.के. मिश्रा यांच्यासह इतर अधिकाऱ्यांनी आज कार्यशाळा आयोजित केली. रोख रकमेचा वापर न करता व्यवहार कसे करावेत याची प्रक्रिया या अधिकाऱ्यांनी विषद केली आणि मोबाईल फोनवर संबंधित ॲप डाऊनलोड करण्यासाठी कर्मचाऱ्यांना मदत केली. स्मार्ट बँकीग आणि मोबाईल ॲपद्वारे व्यवहार करण्याविषयी या कार्यशाळेत सहभागी झालेल्या कर्मचाऱ्यांनीही उत्साही प्रतिसाद दिला. स्टेट बँक ऑफ इंडिया आणि MyGov चे अधिकारी यावेळी उपस्थित होते.
पंतप्रधानांनी स्वातंत्र्यसैनिक व्ही.ओ. चिदंबरम पिल्लई याना त्यांच्या जयंतीनिमित्त  वाहिली आदरांजली

पंतप्रधान नरेंद्र मोदी यांनी स्वातंत्र्यसैनिक व्ही.ओ. चिदंबरम पिल्लई यांना त्यांच्या जयंतीनिमित्त आदरांजली वाहिली. एका ट्विटमध्ये पंतप्रधान म्हणाले; "महान स्वातंत्र्यसैनिक व्ही. ओ. चिदंबरम पिल्लई यांना त्यांच्या जयंतीनिमित्त अभिवादन. स्वातंत्र्यलढ्यात त्यांनी दिलेल्या भरीव योगदानाबद्दल आपला देश त्यांचा ऋणी आहे. आर्थिक प्रगती आणि स्वयंपूर्ण होण्यावरही त्यांनी भर दिला. त्यांची आदर्श मूल्ये सतत आपल्याला प्रेरणा देत आहेत."
पंतप्रधान कृषी कर्मण पुरस्कार प्रदान करणार

पंतप्रधान नरेंद्र मोदी गुरुवार 2 जानेवारी 2020 रोजी कर्नाटकातल्या तुमकुर येथे एका सार्वजनिक सभेत कृषी कर्मण पुरस्कार आणि प्रशंसा पुरस्कार राज्यांना प्रदान करतील. तसेच प्रगतीशील शेतकऱ्यांसाठी कृषी मंत्र्यांचे कृषी कर्मण पुरस्कारही वितरित करतील. या कार्यक्रमात पीएम किसान (प्रधानमंत्री किसान सन्मान निधी) चा डिसेंबर 2019 ते मार्च 2020 या कालावधीसाठीचा 2000 रुपयांचा तिसरा हफ्ता जारी करण्यात येईल. यामुळे सुमारे 6 कोटी लाभार्थ्याना फायदा होणार आहे. पीएम किसान अंतर्गत 8 राज्ये आणि केंद्रशासित प्रदेशातील लाभार्थ्यांना पंतप्रधानांच्या हस्ते प्रमाणपत्र प्रदान केली जातील. याच कार्यक्रमात पंतप्रधान तामिळनाडूतल्या निवडक शेतकऱ्यांना खोल समुद्रात मत्स्यनौका आणि फिशिंग व्हेसल ट्रान्स्पाँडर्सच्या चाव्या प्रदान करतील. कर्नाटकातील निवडक शेतकऱ्यांना त्यांच्या हस्ते किसान क्रेडिट कार्ड वितरित केली जातील. पंतप्रधान या ठिकाणी आयोजित प्रदर्शनालाही भेट देतील आणि उपस्थितांना संबोधित करतील.
उत्तर प्रदेशातल्या इटाह जिल्ह्यात रस्ते अपघातात झालेल्या जीवितहानीबद्दल पंतप्रधानांना दु:ख

उत्तर प्रदेशातल्या इटाह जिल्ह्यात रस्ते अपघातात झालेल्या जीवितहानीबद्दल पंतप्रधान नरेंद्र मोदी यांनी दु:ख व्यक्त केले आहे. “ उत्तर प्रदेशातल्या इटाह जिल्ह्यात झालेल्या अपघातामुळे दु:खी आहे. शोकाकुल कुटुंबियांच्या वेदनेत मी सहभागी आहे. मुलांच्या निधनाबद्दल शोक व्यक्त करतो. इटाहमधल्या अपघातात जखमी झालेले लवकरात लवकर बरे होवोत, अशी प्रार्थना करतो ”, असे पंतप्रधानांनी म्हटले आहे.
गोडीया मिशन आणि मठाच्या शतक महोत्सवी कार्यक्रमाचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज कोलकाता येथे गोडीया मिशन आणि मठाच्या शतकमहोत्सवी कार्यक्रमाचे उद्‌घाटन केले. भारताच्या दीर्घकालीन सांस्कृतिक मूल्यांमागे भारताची आध्यात्मिक जाणीव असल्याचे पंतप्रधानांनी यावेळी सांगितले. गेली अनेक युगे हे आध्यात्मिक भान कायम राहिले आहे. ही जाणीव शब्दांच्या पलिकडची आहे. वैष्णव जन तो तेणे कहिए हे त्याचे मोठे उदाहरण असल्‍याचे पंतप्रधान म्हणाले. आधुनिक संदर्भात वैष्णव जन ऐवजी जन प्रतिनिधी हा शब्द सहज बसतो. भारतीय समाजात, सुधारणा या सदैव आतून आल्या आहेत. आणि राजा राममोहन रॉय आणि ईश्वरचंद्र विद्यासागर ही त्याची प्रमुख उदाहरणे आहेत. यानंतर पंतप्रधानांनी गोडिया मठात प्रार्थनाही केली.
श्रीलंकेचे नवे राष्ट्रपती म्हणून निवड झाल्याबद्दल गोटाबाया राजपक्षे यांना दूरध्वनीवरुन पंतप्रधानांनी दिल्या शुभेच्छा

श्रीलंकेमध्ये झालेल्या राष्ट्रपती पदाच्या निवडणुकीत विजयी झाल्याबद्दल गोटाबाया राजपक्षे यांचे पंतप्रधानांनी दूरध्वनीवरुन अभिनंदन केले. भारतीय जनतेतर्फे आणि स्वत:तर्फे पंतप्रधानांनी त्यांना शुभेच्छा दिल्या. राजपक्षे यांच्या नेतृत्वाखाली श्रीलंकेचे नागरिक शांती आणि समृद्धीच्या मार्गावर पुढे वाटचाल करतील. तसेच भारत आणि श्रीलंकेतील बंधुभावाचे, सांस्कृतिक, ऐतिहासिक संबंध अधिक मजबूत होतील, असा विश्वास पंतप्रधानांनी व्यक्त केला. यासंबंधी श्रीलंका सरकारसोबत सातत्याने काम करण्याच्या भारताच्या कटिबद्धतेचा पंतप्रधानांनी पुनरुच्चार केला. पंतप्रधानांनी दिलेल्या शुभेच्छांबद्दल राजपक्षे यांनी त्यांचे आभार मानले. विकास आणि सुरक्षेसाठी भारतासोबत अधिक तत्परतेने काम करण्याची तयारी त्यांनी दर्शवली. पंतप्रधानांनी राजपक्षे यांना भारतभेटीचे आमंत्रण दिले असून, त्यांनी ते स्वीकारले आहे.
दीपगृह आणि दीपनौका महासंचालनालय आणि जेएसडब्ल्यू जयगड पोर्ट लिमिटेड, महाराष्ट्र यांच्यात विखुरलेल्या भूखंडाची अदलाबदल

दीपगृह आणि दीपनौका महासंचालनालय(डीजीएलएल) आणि महाराष्ट्रातल्या रत्नागिरी जिल्ह्यातल्या जयगड दीपगृहावरच्या मेसर्स जेएसडब्ल्यू जयगड पोर्ट लिमिटेड यांच्यात विखुरलेल्या भूखंडाची अदलाबदल करण्यासाठी पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आज झालेल्या बैठकीत मंजुरी देण्यात आली. जमिनीची ही देवाणघेवाण डीजीएलएल आणि जेएसडब्ल्यू-जेपीएल साठी विना व्यत्यय विकास आणि सुरक्षेच्या दृष्टीकोनातून उपयुक्त ठरणार आहे. दीपगृह आणि दीपनौका महासंचालनलय एकूण 0.7630 हेक्टरचे जमिनीचे 12 तुकडे देणार असून त्याऐवजी एकूण 1 हेक्टरचे तीन तुकडे या महासंचालनालयाला मिळणार आहेत. पार्श्वभूमी :- दीपगृह महासंचालनालयाच्या विखुरलेल्या तुकड्यांमुळे जयगड पोर्ट लिमिटेडला त्यांच्या कार्यकृतीत अडथळा येत होता तसंच यामुळे इंटरनॅशनलशिप ॲण्ड पोर्ट फॅसिलीटी सिक्युरिटी (आयएसपीएस)बाबत पूर्तता करण्यातही अडचणी येत होत्‍या. डीजीएलएललाही विखुरलेल्या भूखंडामुळे द्विपगृह विस्तारात अडथळे निर्माण होत होते. या भूखंड अदलाबदलीचा डिजिएलएल आणि जेएसडब्ल्यू-जेपीएल या दोघांनाही फायदा होणार आहे.
स्वामी श्री नारायण गुरु यांच्या जयंतीनिमित्त पंतप्रधानांची आदरांजली

समाजसुधारक स्वामी श्री नारायण गुरु यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. “आदरणीय स्वामी श्री नारायण गुरु यांच्या जयंतीदिनी मी त्यांना अभिवादन करतो. अन्यायाविरुध्द लढा देतांना त्यांचे प्रामाणिक विचार, तंत्रे आणि संघर्षाने नेहमीच प्रेरणा दिली आहे”, असे पंतप्रधानांनी म्हटले आहे. श्री नारायण गुरु हे केरळमधले समाजसुधारक होते. जाती व्यवस्थेविरुध्द लढा देताना त्यांनी आध्यात्मिक स्वातंत्र्य आणि सामाजिक समानतेच्या नव्या मूल्यांना प्रोत्साहन दिले.
बैसाखीनिमित्त पंतप्रधानांकडून जनतेला  शुभेच्छा

बैसाखीच्या शुभदिनाचे औचित्य साधून पंतप्रधान श्री.नरेंद्र मोदी यांनी जनतेला शुभेच्छा दिल्या आहेत. ट्विटरवरून दिलेल्या शुभेच्छासंदेशात पंतप्रधान म्हणतात, "हा मंगलमय सण प्रत्येकाच्या आयुष्यात सुखसमृद्धी घेऊन येवो ! निसर्गाशी आणि परिश्रम घेणाऱ्या शेतकऱ्यांशी या सणाचे एक विशेष नाते आहे. आपली शेते सुजल-सुफल होवोत आणि आणि आपल्या पृथ्वीची काळजी घेण्याची प्रेरणा या सणाकडून आपल्याला मिळो !"
भारत आणि तुर्कमेनिस्तान यांच्यात आपत्ती व्यवस्थापनाबाबत सहकार्याच्या सामंजस्य कराराला केंद्रीय मंत्रिमंडळाची मंजुरी

नवी दिल्ली, 6 जानेवारी 2022 पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि तुर्कमेनिस्तान दरम्यान आपत्ती व्यवस्थापन क्षेत्रातील सहकार्याबाबतच्या सामंजस्य करारावर स्वाक्षरी करण्यास मंजुरी देण्यात आली. या सामंजस्य कराराद्वारे एक अशी प्रणाली स्थापित करण्याचा प्रयत्न केला जाईल, ज्याद्वारे भारत आणि तुर्कमेनिस्तान या दोन्ही देशांना एकमेकांच्या आपत्ती व्यवस्थापन यंत्रणेचा फायदा होईल आणि आपत्ती व्यवस्थापनाच्या क्षेत्रात सज्जता, प्रतिसाद आणि क्षमता निर्माण करणारी क्षेत्रे अधिक बळकट होण्यास मदत होईल. या सामंजस्य करारामुळे, खालील क्षेत्रांत दोन्ही देशांना फायदेशीर असं सहकार्य होणे अपेक्षित आहे. i.आपत्कालीन परिस्थितींवर देखरेख आणि अंदाज आणि त्यांच्या परिणामांचे मूल्यांकन ii.आपत्ती व्यवस्थापनात सहभाग असलेल्या योग्य संस्थांमधील सक्षम अधिकाऱ्यांमार्फत परस्पर संवाद; iii.संशोधन प्रकल्पांचे संयुक्त नियोजन, विकास आणि अंमलबजावणी, वैज्ञानिक आणि तांत्रिक प्रकाशनांची देवाणघेवाण आणि आपत्ती व्यवस्थापन क्षेत्रातील संशोधन कार्यांचे परिणाम; iv.या सामंजस्य कराराअंतर्गत, परस्पर सहमतीनुसार माहिती, नियतकालिके किंवा इतर कोणतीही प्रकाशने, व्हिडिओ आणि फोटो सामग्री तसेच तंत्रज्ञानाची देवाणघेवाण v.संयुक्त परिषदा, परिसंवाद, कार्यशाळा तसेच संबंधित क्षेत्रातील सराव आणि प्रशिक्षणांचे आयोजन; vi.आपत्ती व्यवस्थापनातील तज्ञ आणि अनुभवांची देवाणघेवाण; vii.शोध आणि बचाव कार्यासाठी प्रथम प्रतिसाद देणाऱ्या कार्यकर्त्यांचे प्रशिक्षण आणि क्षमता वाढवणे; आपत्ती व्यवस्थापन क्षेत्रात क्षमता वाढवण्यासाठी प्रशिक्षणार्थी आणि तज्ञांची देवाणघेवाण करणे: viii.तांत्रिक सुविधा आणि उपकरणे प्रदान करण्यासाठी, पूर्व ईशारा प्रणाली अधिक मजबूत करण्यासाठी आणि आपत्ती व्यवस्थापनातील पक्षांची क्षमता वाढविण्यासाठी परस्पर सहमतीनुसार सहाय्य प्रदान करणे; ix.आपत्कालीन स्थितीत प्रतिसाद देतांना, परस्पर सहकार्याने एकमेकांना सहकार्य करणे. x.आपत्ती प्रतिरोधक पायाभूत सुविधांच्या निर्मितीसाठी ज्ञान आणि कौशल्याचे परस्पर आदानप्रदान xi.आंतरराष्ट्रीय स्तरावर मान्यता असलेल्या मानकांनुसार परस्पर सहमतीने गुणवत्ता व्यवस्थापन प्रणाली सादर करणे; xii.आपत्ती व्यवस्थापनाशी संबंधित इतर कोणतेही उपक्रम, ज्यांच्या अंमलबाजावणीबाबत सक्षम प्राधिकरण किंवा पक्षांनी परस्पर सहमती दर्शविली असेल; आतापर्यंत भारताने स्वित्झर्लंड, रशियन, सार्क, जर्मनी, जपान, ताजिकिस्तान, मंगोलिया, बांगलादेश आणि इटली या देशांसोबत आपत्ती व्यवस्थापन क्षेत्रात सहकार्यासाठी द्विपक्षीय/बहुपक्षीय करार/सामंजस्य करार/इरादापत्राची संयुक्त घोषणा/सहकार्य करारावर स्वाक्षरी केली आहे.
मालदीवच्या न्यायालयीन अधिकाऱ्यांच्या प्रशिक्षण आणि क्षमता बांधणीसाठी भारत आणि मालदीवदरम्यान झालेल्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या मंत्रिमंडळाच्या बैठकीत भारत आणि मालदीव दरम्यान मालदीवच्या न्यायालयीन अधिकाऱ्यांना भारतात प्रशिक्षण आणि क्षमता बांधणी या संदर्भात करण्यात आलेल्या कराराला मंजुरी देण्यात आली. लाभ: या करारामुळे भारत आणि मालदीव यांच्यातील न्यायालयीन तसेच एकूणच कायदेशीर क्षेत्रातील सहकार्य वाढेल आणि दोन्ही देशांना या क्षेत्रातील आपापले ज्ञान आणि तंत्रज्ञान वापरून प्रशिक्षण देणे शक्य होईल.
धोरडो येथे आयोजित पोलिस महासंचालकांच्या तीन दिवसीय परिषदेला पंतप्रधानांची उपस्थिती

पोलिस महासंचालकांच्या तीन दिवसीय परिषदेसाठी पंतप्रधान नरेंद्र मोदी आज कच्छच्या रणातील ‘टेंट सिटी’ म्हणून ओळखल्या जाणाऱ्या धोरडो शहरात पोहोचले. ही परिषद दिल्लीबाहेर आयोजित करण्याची ही दुसरी वेळ आहे. गेल्या वर्षी ही परिषद गुवाहाटी येथे आयोजित करण्यात आली होती. पंतप्रधान परिषदेच्या उद्‌घाटनपर सत्रात सहभागी झाले. गृहमंत्री राजनाथ सिंग यांनी या सत्राला संबोधित केले. यावेळी पंतप्रधानांच्या हस्ते ‘इंडियन पोलिस इन सर्विस ऑफ द नेशन’ या संकेतस्थळाचे उद्‌घाटन झाले. परिषदेत सहभागी झाल्यानंतर पंतप्रधान, गृहमंत्री आणि अन्य प्रतिनिधींसह टेंट सिटीपासून जवळच असणाऱ्या व्हाइट रण येथे रवाना झाले. तेथे सीमा सुरक्षा बलातर्फे आयोजित उंटांच्या कसरतींचे सादरीकरण त्यांनी पाहिले. व्हाइट रण येथील सूर्यास्तही पंतप्रधानांनी पाहिला आणि त्यानंतर आयोजित सांस्कृतिक कार्यक्रमांचाही आस्वाद घेतला. यावेळी गृहमंत्री राजनाथ सिंग, गृह राज्य मंत्री किरण रीजीजू आणि हरिभाई पार्थीभाई चौधरी सुद्धा पंतप्रधानांसोबत उपस्थित होते.
विजय दिवसाच्या पूर्वसंध्येनिमित्त पंतप्रधानांनी आर्मी हाऊस इथल्या अनौपचारिक स्वागत समारंभात घेतला सहभाग

नवी दिल्‍ली, 15 डिसेंबर 2022 विजय दिवसाच्या पूर्वसंध्येनिमित्त आज नवी दिल्लीत आर्मी हाऊस इथे झालेल्या अनौपचारिक स्वागत समारंभात पंतप्रधान नरेंद्र मोदी सहभागी झाले होते. “विजय दिवसाच्या पूर्वसंध्येनिमित्त आर्मी हाऊस इथे झालेल्या स्वागत समारंभात सहभागी झालो. 1971 च्या विजयात, भारताला विजय मिळवून देण्यासाठी आपल्या सैन्यदलांनी दाखवलेले शौर्य आणि त्याग, भारत कधीही विसरणार नही.” असे ट्वीट पंतप्रधानांनी केले आहे.
स्विस व भारतीय नागरिकांची ओळख आणि परत पाठवण्यासंदर्भात भारत-स्वित्झर्लंड यांच्यातील द्विपक्षीय तांत्रिक कराराला केंद्रीय मंत्रिमंडळाची मंजुरी

स्विस आणि भारतीय नागरिकांची ओळख व त्यांना परत पाठवण्यासंदर्भात भारत-स्वित्‍झर्लंड यांच्यातील तांत्रिक करारावर स्वाक्षऱ्या करायला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मंजूरी दिली. दोन्ही देशांमधील अनियमित स्थलांतरीतांना परत पाठविण्यासाठीची सहकार्य प्रक्रिया निर्धारित करण्याच्या दृष्टीने हा करार महत्त्वाचा आहे. स्वित्झर्लंडमध्ये अशा प्रकारे राहणाऱ्या भारतीय स्थलांतरीतांची संख्या 100 पेक्षा कमी असल्याचे समजते. प्रस्तावित केल्यानुसार स्वित्झर्लंडसोबतच्या या कराराला मंजुरी मिळाल्यास स्वितझर्लंडच्या धर्तीवर युरोपातील इतर देशांनाही हीच योजना लागू करता येणे शक्य होईल.
मुंबईत इमारत कोसळून झालेल्या जीवित हानीबद्दल पंतप्रधानांकडून दुःख व्यक्त

नवी दिल्‍ली, 28 जून 2022 पंतप्रधान नरेंद्र मोदी यांनी मुंबईत इमारत कोसळून झालेल्या दुर्घटनेतल्या जीवित हानीबद्दल दुःख व्यक्त केले. त्यांनी पंतप्रधान राष्ट्रीय मदत निधीतून मदत देखील जाहीर केले. पंतप्रधान कार्यालयाच्या ट्विटमध्ये म्हटले आहे ," मुंबईत इमारत कोसळून झालेल्या जीवित हानीने व्यथित झालो आहे. या दुर्घटनेत मृत्युमुखी पडलेल्यांच्या कुटुंबियांच्या दुःखात सहभागी आहे. जखमींची प्रकृती लवकर सुधारावी अशी प्रार्थना करतो. मृतांच्या कुटुंबियांना पंतप्रधान राष्ट्रीय मदतनिधीतून प्रत्येकी 2 लाख रुपयांची मदत दिली जाईल. तर जखमींना 50,000 रुपये दिले जातील: पंतप्रधान मोदी"
व्यावसायिक न्यायालये, व्यावसायिक विभाग आणि उच्च न्यायालयांचे व्यावसायिक विभाग (दुरुस्ती) विधेयक, 2018 ला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने व्यावसायिक न्यायालये, व्यावसायिक विभाग आणि उच्च न्यायालयांचे व्यावसायिक विभाग (दुरुस्ती) विधेयक, 2018 संसदेत सादर करायला मंजुरी दिली आहे. या विधेयकात पुढील उद्दिष्टे साध्य करण्याची व्यवस्था आहे- विधेयकात व्यावसायिक विवादाचे निर्दिष्ट मूल्य सध्याच्या एक कोटी रुपयांवरून कमी करून तीन लाख रुपये करण्यात आले आहे. त्यामुळे तर्कसंगत मूल्याच्या व्यावसायिक विवादांचा निपटारा व्यावसायिक न्यायालयाद्वारे केला जाऊ शकेल. यामुळे कमी मूल्याच्या व्यावसायिक विवाद सोडवण्यासाठी लागणारा वेळ कमी होईल आणि व्यवसाय सुलभतेत भारताचे मानांकन सुधारता येऊ शकेल. दुरुस्तीत अशा क्षेत्रांसाठी जिल्हा न्यायाधीश स्तरावर व्यावसायिक न्यायालयांची स्थापना करण्याची व्यवस्था आहे, ज्यांच्यावर संबंधित उच्च न्यायालयात सामान्य दिवाणी न्यायाचा अधिकार आहे. उदा. चेन्नई, दिल्ली, कोलकाता, मुंबई, हिमाचल प्रदेश. न्यायालयाच्या कक्षेबाहेर व्यावसायिक विवादांचा निपटारा करण्याची संधी मिळेल. यामुळे व्यावसायिक विवादांच्या निपटाऱ्यात विश्वासार्हता येईल. नवीन अनुच्छेद 21-ए समाविष्ट करून केंद्र सरकार पीआयएम साठी नियम आणि प्रक्रिया तयार करू शकेल.
पट्टालम रस्त्याच्या रुंदीकरणासाठी त्रिचूर  टपाल खात्याची जागा त्रिचूर महापालिकेला हस्तांतरित करण्यावर  मंत्रिमंडळाचे शिक्कामोर्तब

केरळमध्ये,पट्टालम रस्त्याच्या रुंदीकरणासाठी त्रिचूर टपाल खात्याच्या मालकीची 16 .5 टक्के जागा आणि इमारत, त्रिचूर महापालिकेला हस्तांतरित करण्यावर केंद्रीय मंत्रिमंडळाने शिक्कामोर्तब केले आहे.जनहित लक्षात घेऊन जमिनीच्या मोबदल्यात जमीन या तत्वावर हा निर्णय घेण्यात आला आहे.यामुळे परिसरातल्या जनतेला वाहतुकीच्या कोंडीचा सामना करावा लागणार नाही.
जी-7 शिखर परिषदेच्या निमित्ताने पंतप्रधानांनी दक्षिण आफ्रिकेच्या राष्ट्राध्यक्षांची घेतली भेट

नवी दिल्‍ली, 27 जून 2022 जी -7 शिखर परिषदेच्या निमित्ताने पंतप्रधान नरेंद्र मोदी यांनी 27 जून 2022 रोजी जर्मनीतील श्लोस एलमाऊ येथे दक्षिण आफ्रिकेच्या राष्ट्राध्यक्षांची सिरिल रामाफोसा यांची भेट घेतली. उभय नेत्यांनी दोन्ही देशांमधील द्विपक्षीय संबंधांमधील विशेषत: 2019 मध्ये सहकार्याच्या धोरणात्मक कार्यक्रमावर स्वाक्षरी केल्यानंतर झालेल्या प्रगतीचा आढावा घेतला. त्यांनी संरक्षण, शिक्षण आणि कृषी क्षेत्रातील प्रगतीबद्दल समाधान व्यक्त केले आणि व्यापार आणि गुंतवणूक, अन्नसुरक्षा, संरक्षण, औषध निर्माण, डिजिटल आर्थिक समावेशकता, कौशल्य विकास, विमा, आरोग्य आणि लोकांमधील संपर्क यासारख्या क्षेत्रात द्विपक्षीय सहकार्य आणखी वृद्धिंगत करण्याच्या गरजेचा पुनरुच्चार केला. जून 2022 मधील जागतिक व्यापार संघटनेच्या कराराचेही दोन्ही नेत्यांनी स्वागत केले. हा करार विकसनशील देशांमध्ये कोविड-19 लसींच्या उत्पादनाला पाठिंबा दर्शवतो. भारत आणि दक्षिण आफ्रिकेने कोविड -19 च्या प्रतिबंध, नियंत्रण किंवा उपचार संदर्भात TRIPS अर्थात बौद्धिक संपदा करार अधिकारांच्या व्यापार विषयक बाबींवरील कराराच्या काही तरतुदींच्या अंमलबजावणीवर जागतिक व्यापार संघटनेच्या सर्व सदस्यांसाठी सवलत सुचवणारा पहिला प्रस्ताव सादर केला होता. बहुपक्षीय संस्थांमध्ये सातत्यपूर्ण समन्वय आणि सुधारणांची विशेषत: संयुक्त राष्ट्र सुरक्षा परिषदेत सुधारणांची गरज यावरही यावेळी चर्चा झाली.
जर्मनी समवेत झालेल्या आंतर-सरकारी चर्चेमुळे द्विपक्षीय संबंध अधिक दृढ झाल्याचे पंतप्रधानांचे प्रतिपादन

भारत आणि जर्मनी यांच्यातले मैत्रीपूर्ण संबंध हे लोकशाही आणि कायद्याचे राज्य यावरच्या मूलभूत विश्वासावर आधारित आहेत असे पंतप्रधान नरेंद्र मोदी यांनी म्हटले आहे. आंतर-सरकारी चर्चेच्या भूमिकेची प्रशंसा करत या आगळ्या यंत्रणेमुळे नव आणि अद्ययावत तंत्रज्ञान, ई-मोबॅलिटी, फ्युएल सेल टेक्नॉलॉजी, स्मार्ट सिटीज्‌, किनारी व्यवस्थापन, नद्यांची सफाई आणि पर्यावरण संरक्षण या क्षेत्रात द्विपक्षीय संबंध दृढ करण्यासाठी मदत झाल्याचे पंतप्रधान म्हणाले. जर्मनीच्या चॅन्सेलर यांच्या समवेत नवी दिल्लीत संयुक्त वार्तालाप कार्यक्रमात पंतप्रधान बोलत होते. जर्मनीच्या चॅन्सेलर डॉ. अँजेला मर्केल आणि त्यांच्या प्रतिनिधी मंडळाचे स्वागत करुन मर्केल यांनी भारत-जर्मनी संबंध अधिक दृढ करण्यासाठी महत्वपूर्ण भूमिका बजावल्याचे पंतप्रधान म्हणाले. निर्यात नियमन धोरण आणि वेगवेगळ्या आंतरराष्ट्रीय मंचावर भारताच्या सदस्यतेसाठी जर्मनीने दिलेल्या पाठिंब्याबद्दल पंतप्रधानांनी आभार व्यक्त केले. संयुक्त राष्ट्रांची सुरक्षा परिषद आणि इतर आंतरराष्ट्रीय व्यवस्थेमध्ये अत्यावश्यक सुधारणा व्हाव्यात यासाठी दोन्ही देश सहकार्य जारी ठेवतील असेही त्यांनी सांगितले.
सशस्त्र दल ध्वज दिनानिमित्त सशस्त्र दलांच्या जवानांना पंतप्रधानांचा सलाम

पंतप्रधान नरेंद्र मोदी यांनी सशस्त्र दल ध्वज दिनानिमित्त सशस्त्र दलांच्या जवानांना आणि त्यांच्या कुटुंबियांना सलाम केला आहे पंतप्रधान म्हणाले , “सशस्त्र दल ध्वज दिनी आपले जवान आणि त्यांच्या कुटुंबाच्या अदम्य साहसाला आपण वंदन करतो. आपल्या दलांच्या कल्याणासाठी योगदान देण्याचे आवाहन मी तुम्हाला करतो. ”